ലഖിംപൂര് സ്വമേധയ കേസെടുത്തിട്ടില്ലെന്ന് സുപ്രീംകോടതി, യുപി സര്ക്കാരിനോട് റിപ്പോര്ട്ട് തേടി Latest ലഖിംപൂര് കൂട്ടക്കൊലയുമായി ബന്ധപ്പെട്ട സംഭവത്തില് കോടതി സ്വമേധയ കേസെടുത്തിട്ടില്ലെന്ന് സുപ്രീംകോടതി. അഭിഭാഷകരുടെ പരാതിക്കത്ത്, പൊതുതാല്പര്യ ഹര്ജിയായി പരിഗണിക്കുകയായിരുന്നുവെന്നും കോടതി വിശദീകരിച്ചു. കത്തെഴുതിയ അഭിഭാഷകര്ക്ക് അറിയിപ്പ് നല്കണമെന്ന് ചീഫ് ജസ്റ്റിസ് ആവശ്യപ്പെട്ടു. സ്വമേധയാ എടുത്ത കേസെന്ന് ആശയക്കുഴപ്പം കാരണം രേഖപ്പെടുത്തിയതാണെന്നാണ് സുപ്രീം കോടതി ഇന്ന് കേസ് പരിഗണിക്കവേ അറിയിച്ചത്. നേരത്തെ സംഭവത്തില് സുപ്രീംകോടതി സ്വമേധയാ കേസെടുത്തെന്നായിരുന്നു റിപ്പോര്ട്ടുകള് വന്നിരുന്നത്. അതേസമയം ലഖിംപൂര് സംഘര്ഷത്തില് യുപി സര്ക്കാരിനോട് സുപ്രീം കോടതി റിപ്പോര്ട്ട് തേടി. നിര്ഭാഗ്യകരമായ സംഭവമെന്ന് വിലയിരുത്തിയ സുപ്രീംകോടതി, കേസിന്റെ വിശദ വിവരങ്ങള് ചോദിച്ചറിഞ്ഞു. ആര്ക്കൊക്കെ എതിരെയാണ് കേസ് രജിസ്റ്റര് ചെയ്തതെന്ന് ആരാഞ്ഞ കോടതി, സംഭവവുമായി ബന്ധപ്പെട്ട് ആരെയെങ്കിലും അറസ്റ്റ് ചെയ്തോയെന്നും ചോദിച്ചു. കേസില് യുപി സര്ക്കാര് നാളെ വിശദാംശം നല്കണമെന്നാണ് കോടതി നിര്ദ്ദേശം. ആക്രമണത്തില് കൊല്ലപ്പെട്ട ലവ്പ്രീതിന്റെ അമ്മയ്ക്ക് അടിയന്തര ചികിത്സ നല്കാനും കോടതി നിര്ദ്ദേശം നല്കി. കര്ഷക സംഘര്ഷം ഹൈക്കോടതി മുന് ജഡ്ജി പ്രദീപ് കുമാര് അന്വേഷിക്കും. രണ്ട് മാസത്തെ സമയം കമ്മീഷന് നല്കിയിട്ടുണ്ട്. നേരത്തെ കര്ഷകര് പ്രതിഷേധം ശക്തമാക്കിയ സാഹചര്യത്തില് ജുഡീഷ്യല് അന്വേഷണം പ്രഖ്യാപിച്ചിരുന്നെങ്കിലും ആരാകും അന്വേഷിക്കുകയെന്നതില് തീരുമാനമായിരുന്നില്ല. സുപ്രീംകോടതി കേസ് പരിഗണിക്കാനിരിക്കെയാണ് ജുഡിഷ്യല് കമ്മീഷനെ നിയമിച്ചത്. English Summary : lakhimpur case supreme court seeks report from up government